Ziņojums

**Pārskats par jauniešu situāciju darba tirgū**

**2023.-2024.gadā**

Labklājības ministrija

Rīga, 2024

# **SATURS**

[**SATURS** 2](#_Toc177754130)

[**LIETOTIE SAĪSINĀJUMI** 3](#_Toc177754131)

[**1.** **Ieskats darba tirgus situācijā jauniešiem** 4](#_Toc177754132)

[**2.** **Atbalsta pasākumi jauniešu iekļaušanai darba tirgū** 8](#_Toc177754133)

[**3.** **Citi atbalsta pasākumi jauniešu integrēšanai sabiedrībā un darba tirgū** 12](#_Toc177754134)

[**KOPSAVILKUMS** 14](#_Toc177754135)

[**NODERĪGA INFORMĀCIJA** 15](#_Toc177754136)

# **LIETOTIE SAĪSINĀJUMI**

JSPA Jaunatnes starptautisko programmu aģentūra

LM Labklājības ministrija

NEET jaunieši, kas nemācās, nestrādā un neapgūst arodu

NVA Nodarbinātības valsts aģentūra

# **Ieskats darba tirgus situācijā jauniešiem**

Darba tirgus kontekstā jauniešiem nodarbinātības rādītāji tiek analizēti divās vecumā grupās – 15-24 gadi (klasiskā jauniešu mērķa grupa - vecums, kad jaunieši ienāk darba tirgū un iegūst pirmo darba pieredzi), 15-29 gadi (Eiropas Savienības līmenī uz jauniešu mērķa grupu skatās plašāk un aptver arī jauniešus, kas nonāk darba tirgū pēc augstākās izglītības iegūšanas, īpaši Jauniešu garantijas programmas īstenošanas kontekstā), līdz ar to zemāk minētajos rādītājos var sastapt abas minētās vecuma grupas, atkarībā no informācijas avota, kas tiek izmantots datu iegūšanai, un no tā, kāda vecuma grupa parasti tiek izmantota konkrētajam rādītājam dažādos pārskatos un politikas plānošanas dokumentos.

**Pēdējos gados ievērojami samazinājās** gan jauniešu, kas nemācās, nestrādā un neapgūst arodu (NEET), skaits un īpatsvars jauniešu kopskaitā, gan jauniešu-bezdarbnieku skaits un to īpatsvars jauniešu kopskaitā. Pašreiz, saglabājoties augstam darba devēju pieprasījumam pēc darbaspēka un darbaspēka nepietiekamībai atsevišķās nozarēs, jauniešu bezdarba līmenis Latvijā ir salīdzinoši zems un turpina samazināties, jo īpaši jauniešiem ar pietiekamu izglītības līmeni un darba tirgum atbilstošām prasmēm.

**1.attēls: NEET līmenis (15-29 gadi) Baltijas valstīs un ES**

**2024.gada 1.ceturksnis**

*EUROSTAT dati* [*https://ec.europa.eu/eurostat/databrowser/view/lfsi\_neet\_q/default/table?lang=en*](https://ec.europa.eu/eurostat/databrowser/view/lfsi_neet_q/default/table?lang=en)

NEET jauniešu 15-29 gadu vecumā īpatsvars jauniešu kopskaitā (NEET līmenis) 2024.gada 1.ceturksnī veidoja 9,5% (ES vidējais – 11,0%) – rādītājs pakāpeniski samazinās kopš 2010.-2014.gada, kad tas veidoja 14-19%.

Šo samazinājumu ietekmēja gan pozitīvi faktori – ekonomiskās situācijas uzlabošanās un visaptverošas Jauniešu garantijas programmas īstenošana Latvijā, gan negatīvi faktori – kopējais jauniešu skaits valstī turpina samazināties, kas arī ietekmē izmaiņas kopējos rādītājos.

**2.attēls: Jauniešu (15-29 gadi) skaita izmaiņas Latvijā 2010.-2022.gadā**

- 5,6%

- 19,0%

- 20,7%

*CSP dati* [*https://data.stat.gov.lv/pxweb/lv/OSP\_PUB/START\_\_POP\_\_IR\_\_IRD/IRD040/*](https://data.stat.gov.lv/pxweb/lv/OSP_PUB/START__POP__IR__IRD/IRD040/)

Latvijā, salīdzinājumā ar ES vidējo situāciju un citām Baltijas valstīm **ir zemāks jauniešu ekonomiskās aktivitātes līmenis** (51,3% pret 56,1% ES vidējo līmeni), kas nozīmē, ka daļa jauniešu tomēr paliek neaktīvi ilgāk un ienāk darba tirgū vēlāk (piemēram, jaunieši biežāk paliek ekonomiski neaktīvi iegūstot profesionālo vai augstāko izglītību u.c. iemeslu dēļ), rezultātā Latvijā ir arī zemāks jauniešu nodarbinātības līmenis (46,0% pret 49,7% ES vidējo līmeni). Savukārt attiecībā uz bezdarba situāciju ir jāmin, ka **Latvijā ir zemākais bezdarba līmenis (10,2%) starp visām Baltijas valstīm**, kas ir arī zemāks par ES vidējo līmeni (11,3%), kas nozīmē, ka jaunieši nonāk un paliek bezdarbā īsāku laika periodu un ātrāk atgriežas darba tirgū, par ko liecina arī dati par NVA uzskaitē esošajiem klientiem - jauniešiem.

**3.attēls: Jauniešu (15-29 gadi) ekonomiskā aktivitāte, nodarbinātība**

**un bezdarbs Baltijas valstīs un ES**

**2024.gada 1.ceturksnis**

*EUROSTAT dati*

<https://ec.europa.eu/eurostat/databrowser/view/lfsi_emp_q/default/table?lang=en&category=labour.employ.lfsi.lfsi_emp>

<https://ec.europa.eu/eurostat/databrowser/view/une_rt_q__custom_12271825/default/table?lang=en>

Jauniešu bezdarbs visās ES dalībvalstīs parasti ir vismaz divas reizes augstāks par vispārējo bezdarba līmeni, kas atspoguļo to, ka jauniešu bezdarbs ir biežāks, bet laika ziņā īsāks, jo jaunieši izmēģina dažādas darba iespējas līdz darbā iekārtojas ilgstoši. Vienlaikus ir novērojams, ka jaunieši ar iegūtu izglītību darba tirgū ir pieprasīti un bezdarbs šajā grupā ir salīdzinoši zems, jo Latvijas darba tirgus ir pietiekami elastīgs un nepastāv darba tiesisko attiecību regulējuma radīta darba tirgus segmentācija, kāda tā novērojama, piemēram, Dienvideiropas valstīs vai Polijā, kur šī iemesla dēļ ir izstrādāti specifiski nodokļu stimuli. Savukārt jauniešu ar nepietiekamu izglītības līmeni aktīva iekļaušana darba tirgū nav savietojama ar mērķi veicināt produktīvāku ekonomiku. Tāpēc ir būtiski jauniešus ar nepietiekamu izglītības līmeni virzīt atpakaļ izglītības sistēmā darba tirgum atbilstošo prasmju un kvalifikāciju iegūšanai, kas sniedz ilgtermiņa perspektīvu un iespējas visa darba mūža garumā iesaistīties labāk apmaksātās darba vietās, nevis veidot nodokļu stimulus ātrai iekļaušanai darba tirgū vienkāršo darbu veikšanai.

Vienlaicīgi, analizējot NEET jauniešu portretu un ekonomiskās aktivitātes informāciju, jāsecina, kaut arī kopējais NEET jauniešu skaits ievērojami samazinās, neaktīvo jauniešu skaits un īpatsvars joprojām paliek salīdzinoši augsts un samazinās lēnāk. Tā, piemēram, katrs desmitais ekonomiski neaktīvais jaunietis nemācījās un nemeklēja darbu (vidēji 11-12% no ekonomiski neaktīvo jauniešu kopskaita). Kopš 2010.gada NEET jauniešu – bezdarbnieku skaits samazinājās 5,4 reizes (no 70,1 tūkstošiem 2010.gadā līdz 13,1 tūkstošiem 2023.gadā), savukārt NEET ekonomiski neaktīvo jauniešu skaits tikai 1,6 reizes (no 21,9 tūkstošiem 2010.gadā līdz 13,9 tūkstošiem 2023.gadā).

**4.attēls: Latvijas jauniešu (15-29 gadi) ekonomiskā neaktivitāte, NEET jauniešu skaits un tostarp ekonomiski neaktīvo jauniešu skaits**

*EUROSTAT dati*

<https://ec.europa.eu/eurostat/databrowser/view/lfsi_neet_a__custom_12275031/default/table?lang=en>

<https://ec.europa.eu/eurostat/databrowser/view/lfsa_igan__custom_12275213/default/table?lang=en>

<https://ec.europa.eu/eurostat/databrowser/view/lfsa_ugan__custom_12275345/default/table?lang=en>

Attiecībā uz Covid-19 situāciju ir jāmin, ka tā ietekmēja jauniešu situāciju darba tirgū vairāk salīdzinājumā ar citām vecuma grupām. Tā jauniešu nodarbinātības līmenis (15-24 gadi) pēc-Covid laikā 2022.gadā (30,6%) salīdzinājumā ar 2019.gadu (31,8%) bija par 1,2 procentpunktiem zemāks (ES vidējais 2022.gadā – 34,7%), savukārt bezdarba līmenis (15-29 gadi) 2022.gadā (11,1%) bija par 1,8 procentpunktiem augstāks kā 2019.gadā (9,3%), ES vidējais 2022.gadā – 11,3%.

**Reģistrēto jauniešu-bezdarbnieku skaits NVA** pēdējos gados arī ievērojami samazinājies. 2024.gada jūnija beigās NVA uzskaitē bija 6 556 jaunieši vecumā 15-29 gadi – tas veidoja 14,5% no kopējā bezdarbnieku skaita (45 062 personas) NVA. Jaunieši daudz retāk nokļūst ilgstošā bezdarba situācijā – tikai 4,5% no iepriekš minētā jauniešu kopskaita bija NVA uzskaitē ilgāk par gadu (salīdzinājumā ar vidējo 16,3% īpatsvaru visās vecuma grupās). Kā minēts iepriekš, jauniešu – bezdarbnieku kopskaitā 298 personas jeb vidēji 4,5% no jauniešu kopskaita bija ilgstošie bezdarbnieki, 4,4% – personas ar invaliditāti, 1,4% – personas pēc bērna kopšanas atvaļinājuma.

Lielākais jauniešu - bezdarbnieku (15-24 gadi) skaits iepriekš strādāja šādās profesijās: palīgstrādnieks, pārdevējs konsultants, klientu apkalpošanas speciālists, viesmīlis, mazumtirdzniecības veikala pārdevējs, krupjē, ceha strādnieks, noliktavas darbinieks, pavārs un tirdzniecības pārdevējs.

**5.attēls: NVA reģistrēto jauniešu – bezdarbnieku (15-24 gadi) portrets**

**2024.gada 30.jūnijs**

*NVA dati (informācija par reģioniem pieejama uz 31.12.2023.)*

Jauniešu 15-24 gadu vecumā vidū, kas reģistrēti NVA, ir ievērojami lielāks cilvēku ar darba tirgum nepietiekamu izglītības līmeni[[1]](#footnote-1) īpatsvars – 64% no reģistrēto jauniešu kopskaita, salīdzinājumā ar vidēji 43% visās vecuma grupās.

# **Atbalsta pasākumi jauniešu iekļaušanai darba tirgū**

2014.-2020.gadā, kad NEET jauniešu skaits Latvijā bija ievērojami augstāks, nodarbinātības atbalsta programmu īstenošanai valstī tika piesaistīts papildus Jaunatnes nodarbinātības iniciatīvas finansējums[[2]](#footnote-2) un katrā no ES dalībvalstīm sāka darboties Jauniešu garantijas programma[[3]](#footnote-3), kuras ietvaros, veidojot starpinstitūciju sadarbību un piesaistot partnerorganizācijas, NEET jauniešiem tika sniegts komplekss atbalsts izglītības iegūšanai un nodarbinātības veicināšanai. Sākot ar 2021.gadu, kad NEET jauniešu skaits ievērojami samazinājās, jauniešu nodarbinātības atbalsta pasākumi tika integrēti kopējā atbalsta piedāvājumā bezdarbniekiem un pašreiz NVA sniedz atbalstu jauniešiem, kas atrodas darba meklējumos.

Nodarbinātības valsts aģentūra **atbalstu nodarbinātības veicināšanai sniedz jauniešiem sākot no 15 gadiem,** tomēr kopumā jaunieši vecumā no 15 līdz 17 gadiem tiek profilēti papildus kvalifikācijas un prasmju iegūšanai. Atsevišķi pasākumi, kuros tiek sniegts atbalsts darba vietu izveidei (piemēram, subsidētās nodarbinātības pasākumi, darbam nepieciešamo iemaņu iegūšana NVO), minimālā vecuma robeža dalībai pasākumos ir augstāka – sākot no 18 gadiem. Kopumā gadā vidēji 9 000 - 11 000 jauniešu piedalās NVA atbalsta pasākumos, un finansējums šo pasākumu īstenošanai katru gadu veido indikatīvi 6 – 8 milj. euro.

Darbs ar jauniešiem NVA notiek, veicot profilēšanu un izzinot katra jaunieša individuālās spējas, prasmes, kompetences un pieredzi darba tirgū.

Zemāk ir sniegta informācija par NVA atbalsta pasākumiem nodarbinātības veicināšanai un uzrādīts vidējais jauniešu – dalībnieku skaits katrā no pasākumiem (balstoties uz pieejamo informāciju par dalībniekiem pasākumos 2022.-2023.gadā). Svarīgi minēt, **ka zemāk uzskaitīti pasākumi** (izņemot vasaras nodarbinātības pasākumu, kas minēts atsevišķi zem šīs tabulas) **nav paredzēti tikai jauniešiem un tajos var piedalīties jebkurš NVA klients**, tomēr kopumā jaunieši 15-29 gadu vecumā ir viena no aktīvākajam dalībnieku grupām aktīvās darba tirgus politikas pasākumos.

**1.tabula: NVA atbalsta pasākumi iedzīvotāju, ieskaitot jauniešus, nodarbinātības veicināšanai**

|  |  |  |  |
| --- | --- | --- | --- |
|  | **Pasākums** |  | **Vidējais jauniešu -dalībnieku skaits gadā** |
| 1. | Karjeras konsultācijas | Jebkurā vecumā. Karjeras konsultācijas sniedz NVA karjeras konsultanti un tās ir iespējams saņemt visās NVA filiālēs un klientu apkalpošanas centros gan klātienē, gan attālināti.Vairāk informācijas - <https://www.nva.gov.lv/lv/karjeras-konsultacijas>  | 10 000 |
| 2. | Profesionālā tālākizglītība, pārkvalifikācija, kvalifikācijas paaugstināšana un neformālās izglītības ieguve (dažādi mācību pasākumi) | Jauniešiem no 15 gadu vecuma tiek piedāvāta iespēja iesaistīties profesionālās un neformālās izglītības programmās (mācību pasākumu saraksti ir pieejami NVA mājas lapā un tie tiek regulāri pārskatīti un atjaunoti, atbilstoši darba tirgus pieprasījumam). Mācības var tikt apgūtas gan klātienē, gan attālināti, tai skaitā tiek piedāvāta iespēja mācīties atvērto tiešsaistes kursu platformās, veikt ārpus formālās izglītības iegūto prasmju novērtēšanu un iegūt kvalifikāciju. Vairāk informācijas - <https://www.nva.gov.lv/lv/macibu-pasakumi>  | 2 000 |
| 3. | Darbam nepieciešamo iemaņu attīstība NVO vai augstākās izglītības iestādēs (jauniešiem – studentiem) | Pasākumā var piedalīties jaunieši no 18 gadu vecuma. Biedrības, nodibinājumi un augstākās izglītības iestādes slēdz līgumus ar jauniešiem uz laiku līdz 6 mēnešiem vai līdz 12 mēnešiem, ja līgumu slēdz ar bezdarbnieku ar invaliditāti, un iesaista jauniešus pasākumā piecas dienas nedēļā no 20 līdz 40 stundām. Pasākuma mērķis ir dot jauniešiem praktiskās zināšanas, kas veicina šo jauniešu konkurētspēju darba tirgū. Vairāk informācijas - <https://www.nva.gov.lv/lv/darbs-nevalstiskaja-sektora-bezdarbniekiem>  | 500 |
| 4. | Reģionālā mobilitāte | Pieejams jauniešiem, kas piedalās subsidētās nodarbinātības vai mācību pasākumos, kā arī jauniešiem, kas uzsāk darba attiecības un noslēdz darba līgumu ar darba devēju. Mērķis – palīdzēt jauniešiem nokļūt līdz mācību vietai (visu dalības periodu) vai darba vietai (pirmajos 4 mēnešos, kamēr ilgst pārbaudes periods), ja jaunieša dzīvesvieta atrodas tālu no mācību/darba vietas (vismaz 15 km). Vairāk informācijas - <https://www.nva.gov.lv/lv/mobilitates-atbalsts-darba-attiecibu-uzsaksanai>  | 550 |
| 5. | Skolēnu vasaras nodarbinātība | Kā preventīvo pasākumu NVA sadarbībā ar darba devējiem katru vasaru īsteno “Skolēnu vasaras nodarbinātību”, kura ietvaros skolēniem tiek piedāvāta iespēja iegūt pirmo darba pieredzi vasaras brīvlaikā. Pasākuma būtība – sniegt skolēniem praktisku atbalstu karjeras vadības prasmju attīstībai, dot ieskatu darba pasaulē un darba tirgus funkcionēšanas pamatprincipos, iepazīt darba līguma attiecības, apgūt darba drošības pamatprasības, pilnveidot prezentācijas, komunikācijas, sadarbības, organizatoriskās, plānošanas, citas prasmes, iemācīt atbildību par darba rezultātu, organizēt savu laiku un sadzīvi, sniegt noderīgas atziņas izmantošanai tālākajos karjeras izglītības procesos. Skolēnu vasaras nodarbinātības pasākums norisinās no 1. jūnija līdz 31. augustam. Piedalīties pasākumā var skolēni vecumā no 15 līdz 20 gadiem (ieskaitot), kuri iegūst izglītību vispārējās, speciālās vai profesionālās izglītības iestādēs. Skolēns pasākumā vidēji tiek nodarbināts vienu mēnesi. Skolēna mēneša atalgojums par pilnu nostrādātu darba laiku ir ne mazāks par valstī noteiktās minimālās algas apmēru. NVA līdzfinansē 50% no minimālās algas, otru pusi un nodokļu daļu finansē darba devējs. | 9 000 |
| 6. | Ergoterapeits | Atbalsta pasākums jauniešiem ar invaliditāti piedaloties mācību vai nodarbinātības pasākumos – palīdz pielāgot mācību/darba vietu | 50 |
| 7. | Subsidētā nodarbinātība | Mērķis ir nelabvēlīgākā situācijā esošu bezdarbnieku nodarbināšana valsts līdzfinansētās darba vietās, lai palīdzētu izprast darba tirgus prasības, veicinātu iekļaušanos sabiedrībā un iekārtošanos pastāvīgā darbā. Pasākumā var piedalīties jaunieši, kas vismaz 3 mēnešus bija reģistrēti NVA un atbilsts vismaz vienam kritērijam: persona ar invaliditāti, ilgstošais bezdarbnieks, personas vecumā līdz 29 gadiem (ieskaitot), kura absolvēja speciālo izglītības programmu; persona vecumā līdz 29 gadiem (ieskaitot), kura ir atbrīvota no brīvības atņemšanas iestādes vai ir probācijas klients. Ar dalībniekiem tiek noslēgts darba līgums. Darba devējs var saņemt subsīdiju dalībnieka darba algai 50%, 80% vai 100% apmērā (atkarībā no mērķa grupas, bet visvairāk – ja pasākumā piedalās persona ar invaliditāti) no valstī noteiktās minimālās mēneša darba algas vidēji 12 mēnešus vai līdz 18 mēnešiem, ja pasākumā piedalās persona ar invaliditāti. Tāpat tiek nodrošināts atbalsts obligāto veselības pārbaužu veikšanai, individuālo aizsardzības līdzekļu iegādei, darba vadītāja piesaistei, darba vietas pielāgošanai personām ar invaliditāti.Vairāk informācijas - <https://www.nva.gov.lv/lv/subsidetas-darba-vietas-pasakumi-noteiktam-personu-grupam-bezdarbniekiem>  | 300 |
| 8. | Apmācība pie darba devēja | Apmācību pie darba devēja uz laiku līdz trim mēnešiem, apmācības laikā noslēdzot darba līgumu ar apmācībā iesaistīto jaunieti, organizē darba devējam – komersantam, pašnodarbinātai personai, biedrībai (izņemot politisko partiju) vai nodibinājumam – vajadzīgā darbinieka praktiskai sagatavošanai. Šajā pasākumā var piedalīties jaunieši no 15 gadu vecuma. Darba devējs var saņemt dotāciju ikmēneša darba algai 60 % apmērā no valstī noteiktās minimālās mēneša darba algas proporcionāli nostrādātajām stundām mēnesī par 3 apmācību mēnešiem. Tāpat tiek piešķirts papildus atbalsts teorētisko zināšanu apguvei, piesaistot izglītības iestādi, darba vadītāja piesaistei, darba vietas pielāgošanai personām ar invaliditāti, individuālo aizsardzības līdzekļu iegādei. Vairāk informācijas - <https://www.nva.gov.lv/lv/apmaciba-pie-darba-deveja-bezdarbniekiem>  | 100 |
| 9. | Algoti pagaidu sabiedriskie darbi | Pasākums tiek īstenots darba iemaņu iegūšanai un uzturēšanai, veicot sociāla labuma darbus. Algotos pagaidu darbus īsteno pašvaldībās, biedrībās vai nodibinājumos bez nolūka gūt peļņu. Jaunieti var iesaistīt šajā pasākumā, ja viņš atbilsts vienam no kritērijiem: nesaņem bezdarbnieka pabalstu; persona ar invaliditāti; persona bez darba bijusi vismaz 36 mēnešus; persona pēc soda izciešanas ieslodzījuma vietā vai probācijas klients; persona pieder pie etniskās minoritātes – romiem. APSD persona var piedalīties 4 mēnešus 2 gadu periodā. Vairāk informācijas - <https://www.nva.gov.lv/lv/algoti-pagaidu-sabiedriskie-darbi>  | 250 |
| 10. | Komercdarbības atbalsts | Mērķis ir sniegt atbalstu jaunieša uzņēmējdarbības uzsākšanai. Pasākuma dalībnieks saņem atbalstu biznesa plāna sagatavošanai, izvērtēšanai, grantu uzņēmējdarbības veikšanai (līdz 5 000 euro) un apstiprinātā biznesa plāna īstenošanai pirmajos 6 mēnešos (750 euro mēnesī). Šajā pasākumā jaunieši var piedalīties no 18 gadu vecuma. Ja pēc pirmā saimnieciskās darbības gada ir saņemts pozitīvs eksperta atzinums par biznesa plāna īstenošanu, aģentūra var piešķirt papildu dotāciju līdz 5 000 euro komercdarbības attīstībai.Vairāk informācijas - <https://www.nva.gov.lv/lv/komercdarbibas-uzsaksana>  | 10 |
| 11. | Psihologa atbalsts un dalība Minesotas 12 soļu programmā atkarību parvarēšanai | Atbalsta pasākumi jauniešu integrēšanai darba tirgū.Vairāk informācijas - <https://www.nva.gov.lv/lv/individualas-psihologa-konsultacijas> <https://www.nva.gov.lv/lv/bezdarbniekiem-ar-atkaribas-problemam>  | 10 |

2023.gadā dažādos NVA atbalsta pasākumos jaunieši vecumā 15-29 gadi piedalījās 30 134 reizes – 10 562 jaunieši saņēma karjeras konsultācijas, mācību pasākumos jaunieši piedalījās 7 849 reizes (augstākā, profesionālā, neformālā izglītība, īsi kursi savu iemaņu un prasmju uzlabošanai, kā arī darba meklēšanas prasmju attīstīšanai, ieskaitot *online* un attālinātas mācības izglītības kursu platformās), 520 jaunieši uzlaboja savas darba iemaņas nevalstiskajās organizācijās vai pašvaldībās, 578 jaunieši saņēma atbalstu reģionālajai mobilitātei, 10 139 jaunieši piedalījās skolēnu vasaras nodarbinātības pasākumos, 18 jaunieši saņēma ergoterapeita pakalpojumus, 78 jaunieši tika iesaistīti subsidētās nodarbinātības pasākumos un 65 – praktiskajā apmācībā darba vietā, 43 personas saņēma atbalstu komercdarbības vai pašnodarbinātības uzsākšanai un 142 personas piedalījās atbalsta pasākumos (psihologa konsultācijas, Minesotas programma un palīdzība atkarību pārvarēšanai, profesionālās piemērotības noteikšana personām ar invaliditāti, surdotulka un mentora pakalpojumi). Kopumā jauniešu atbalstam 2023.gadā tika novirzīti indikatīvi 7 612 980 euro[[4]](#footnote-4) jeb 15,7% no kopējā nodarbinātības atbalsta pasākumu finansējuma 2023.gadā (48 540 033 euro).

Tāpat katru gadu NVA rīko speciālas informācijas kampaņas jauniešiem – bezdarbniekiem, piemēram, ar sadarbības partneru iesaisti tiek rīkotas karjeras nedēļas, digitālo prasmju nedēļas, atvērto durvju dienas personām ar invaliditāti, vakanču gadatirgi u.c. informatīvie pasākumi.

# **Citi atbalsta pasākumi jauniešu integrēšanai sabiedrībā un darba tirgū**

JSPA **projekta “Proti un dari!”**[[5]](#footnote-5) mērķis ir attīstīt mērķa grupas jauniešu (vecumā no 15 līdz 29 gadiem), kuri nemācās, nestrādā, neapgūst arodu, prasmes un veicināt viņu iesaisti izglītībā, tai skaitā aroda apguvē pie amata meistara, nodarbinātībā, NVA īstenotajos aktīvās darba tirgus politikas pasākumos, kā arī nevalstisko organizāciju vai jauniešu centru darbībā. Projekta ietvaros ekonomiski neaktīvajiem jauniešiem ir pieejams mentora atbalsts (ne mazāk kā 20 stundas mēnesī), neformālās un ikdienas mācīšanās, speciālistu (psihologs, karjeras konsultants, surdotulks, asistents u. c., izņemot ārstniecības personālu) konsultācijas, dalība nometnēs, semināros, sporta aktivitātēs, kultūras pasākumos, brīvprātīgā darba aktivitātes, iesaiste nevalstisko organizāciju un jauniešu centru aktivitātēs, pasākumos un projektos, profesijas specifikas iepazīšana, tai skaitā vizītes uzņēmumos, lai izdarītu izvēli attiecībā uz nākotnes profesiju u.c. pasākumi.

JSPA projektu īsteno sadarbībā ar pilsētu vai novadu pašvaldībām vai pašvaldību apvienībām (sadarbības partneri), valsts un pašvaldības institūcijām, biedrībām, nodibinājumiem, jauniešu centriem, sociālajiem partneriem un uzņēmējiem.

2023.gadā 39% no kopējā šī dalībnieku skaita bija ar pamatizglītības vai zemāku izglītības līmeni, 55% - no lauku apvidiem, 26% bija nelabvēlīgākā situācijā esošās personas - bērni (15-18 gadi), kuri saņem ārpusģimenes aprūpi vai pamet to, kuru vecāki uzturas ārvalstīs, kuri aug sociālā riska ģimenēs, bērni no daudzbērnu ģimenēm, personas, kuru aprūpē mājās bija apgādībā esošās personas, personas ar vai prognozējamu invaliditāti, no psihoaktīvām vielām atkarīgas personas, ieslodzījumā esošās un no ieslodzījuma vietām atbrīvotas personas, no vardarbības cietušas personas, bezpajumtnieki vai mājokli zaudējušas personas, trūcīgas personas u.c. mērķa grupas.

Tāpat LM sadarbībā ar Latvijas Universitāti izstrādā un, sākot ar 2025.gadu, īstenos profesionālās pilnveides un neformālās izglītības programmas sociālajiem darbiniekiem ar ievirzi un specializāciju “Sociālais darbs ar jauniešiem”[[6]](#footnote-6).

2024.gadā tika atbalstīts LM konceptuālais ziņojums "Invaliditātes noteikšanas sistēmas pilnveide bērniem" -, kas līdz 2025.gada septembrim paredz veikt kritēriju pilnveidi invaliditātes novērtēšanā bērniem, vienlaikus pilnveidojot atbalsta pakalpojumus invaliditātes seku mazināšanai, tostarp piemaksu pie ģimenes valsts pabalsta par bērnu ar invaliditāti.

Lai mazinātu vardarbību ģimenē un atbalstītu bērnus, kas ir cietuši no vardarbības, 2024.-2027.gadā tiks īstenoti divi projekti “Atbalsta instrumenti vardarbības ģimenē mazināšanai”[[7]](#footnote-7) un “Atbalsta pasākumi bērniem ar uzvedības vai atkarību problēmām un to ģimenēm”[[8]](#footnote-8), kuru ietvaros plānots īstenot informatīvus un izglītojošus pasākumus sabiedrībai un dažādām mērķa grupām, piemēram, bērniem ar uzvedības traucējumiem un viņu ģimenēm, veidot tematiskās atbalsta grupas un līdzinieku konsultācijas, izstrādāt uzvedības vai atkarības attīstības risku novērtēšanas rīkus, attīstīt multidisciplināro pakalpojumu pieejamību bērniem un viņu ģimenēm, veidot bērnu atbalsta speciālistu tīklu un īstenot citus pasākumus mērķa grupas atbalstam.

Sadarbībā ar sociālajiem partneriem LM 2024. un 2025.gadā rīkos profesionālo skolu jauniešiem konkursu par darba tiesību un darba aizsardzības jautājumiem[[9]](#footnote-9). Rīgas Stradiņa Universitātes Darba drošības un vides veselības institūts 2024.gadā atjaunos informatīvi izglītojošu aktivitāti pirmsskolas un skolas vecuma bērniem par drošības jautājumiem (NAPO)[[10]](#footnote-10), kuras ietvaros bērniem saprotamā valodā tiek pasniegta informācija par darbu ar instrumentiem, ķīmiskajām vielām, bīstamībām mājās, skolā, vidē u.c.

# **KOPSAVILKUMS**

1. Pēdējos gados ievērojami samazinājās gan jauniešu, kas nemācās, nestrādā un neapgūst arodu (NEET), skaits un īpatsvars jauniešu kopskaitā, gan jauniešu-bezdarbnieku skaits un to īpatsvars jauniešu kopskaitā. Šo samazinājumu ietekmēja gan pozitīvi faktori – ekonomiskās situācijas uzlabošanās un visaptverošas Jauniešu garantijas programmas īstenošana Latvijā, gan negatīvi faktori – kopējais jauniešu skaits valstī turpina samazināties.
2. Latvijā ir zemākais jauniešu bezdarba līmenis starp Baltijas valstīm, kas ir arī zemāks par ES vidējo līmeni, kas nozīmē, ka jaunieši nonāk un paliek bezdarbā īsāku laika periodu un ātrāk atgriežas darba tirgū.
3. Kaut arī kopējais NEET jauniešu skaits ievērojami samazinās, neaktīvo jauniešu skaits un īpatsvars joprojām paliek salīdzinoši augsts un samazinās lēnāk – tā, piemēram, 2023.gadā katrs desmitais ekonomiski neaktīvais jaunietis nemācījās un nemeklēja darbu.
4. Lielākais jauniešu - bezdarbnieku skaits 2023.-2024.gadā iepriekš strādāja šādās salīdzinoši zemāk kvalificētās un mazāk apmaksātās profesijās: palīgstrādnieks, pārdevējs konsultants, klientu apkalpošanas speciālists, viesmīlis, mazumtirdzniecības veikala pārdevējs, krupjē, ceha strādnieks, noliktavas darbinieks, pavārs un tirdzniecības pārdevējs.
5. NVA atbalstu nodarbinātības veicināšanai sniedz jauniešiem sākot no 15 gadiem, tomēr kopumā jaunieši vecumā no 15 līdz 17 gadiem tiek profilēti papildus kvalifikācijas un prasmju iegūšanai. Kopumā jauniešiem ir pieejami 12 dažādi atbalsta pasākumi, ieskaitot subsidētās nodarbinātības, pirmās darba pieredzes iegūšanas un komercdarbības atbalsta pasākumus.

# **NODERĪGA INFORMĀCIJA**

* Iedzīvotāju skaits un tā izmaiņas

<https://stat.gov.lv/lv/statistikas-temas/iedzivotaji/iedzivotaju-skaits/247-iedzivotaju-skaits-un-ta-izmainas>

* Darba tirgus statistika:

<https://www.lm.gov.lv/lv/darba-tirgus-statistika-petijumi-publikacijas>

* Pasākumi bezdarbniekiem, darba meklētājiem un bezdarba riskam pakļautām personām:

<https://www.lm.gov.lv/lv/pasakumi-bezdarbniekiem-darba-mekletajiem-bezdarba-riskam-paklautam-personam>

* Darba tirgus prognozes, prasmes un mācību iespējas:

<https://www.lm.gov.lv/lv/darba-tirgus-prasmes-prasmju-prognozes-apmacibu-saraksti>

* Karjeras konsultācijas:

<https://www.nva.gov.lv/lv/karjeras-konsultacijas>

* Jauniešu garantija:

<https://www.lm.gov.lv/lv/jauniesu-garantija-0>

1. līmenis, kas ir vienāds vai zemāks par vispārējo vidējo izglītības līmeni [↑](#footnote-ref-1)
2. <https://ec.europa.eu/social/main.jsp?catId=1176> [↑](#footnote-ref-2)
3. <https://ec.europa.eu/social/main.jsp?catId=1161&intPageId=3341&langId=en> [↑](#footnote-ref-3)
4. Jauniešu dalību skaits reizināts ar vidējām katra pasākuma vienas dalības izmaksām [↑](#footnote-ref-4)
5. <https://jaunatne.gov.lv/par-agenturu/programmas-projekti/proti-un-dari/> [↑](#footnote-ref-5)
6. <https://likumi.lv/ta/id/348291-eiropas-savienibas-kohezijas-politikas-programmas-20212027-gadam-435-specifiska-atbalsta-merka-uzlabot-vienlidzigu-un-savlaicigu-piekluvi-kvalitativiem-ilgtspejigiem-un-izmaksu-zina-pieejamiem-pakalpojumiem-pilnveidot-socialas-aizsardzibas-sistemas-tostarp-veicinat-socialas-aizsardzibas-pieejamibu-uzlabot-ilgtermina-aprupes-pakalpojumu-pieejamibu-efektivitati-un-izturetspeju-4354-pasakuma-profesionala-un-musdieniga-sociala-darba-attistiba-istenosanas-noteikumi> [↑](#footnote-ref-6)
7. <https://www.lm.gov.lv/lv/projekts/esf-projekts-atbalsta-instrumenti-vardarbibas-gimene-mazinasanai> [↑](#footnote-ref-7)
8. <https://likumi.lv/ta/id/347648-eiropas-savienibas-kohezijas-politikas-programmas-2021-2027-gadam-4-3-6-specifiska-atbalsta-merka-veicinat-nabadzibas> [↑](#footnote-ref-8)
9. <https://arodbiedribas.lv/projects/eiropas-sociala-fonda-projekts-darba-drosibas-normativo-aktu-praktiskas-ieviesanas-un-uzraudzibas-pilnveidosana/konkurss-profs-2022-pavasaris/> [↑](#footnote-ref-9)
10. <https://www.napofilm.net/lv/learning-with-napo/napo-for-teachers> [↑](#footnote-ref-10)